Analistët shprehin shqetësim për forcimin e radikalëve në Serbi - 2004-04-16
Nëse një parti radikale nacionaliste fiton në zgjedhjet e qershorit, do t’i hapej rruga retorikës së vjetër për Kosovën
Ndërsa Kroacia fqinje po përgatitet për t’u anëtarësuar në Bashkimin Evropian në vitin 2007, periudha trevjeçare kalimtare e Serbisë drejt demokracisë dhe ekonomisë së tregut të lirë ka patur probleme serioze. Disa analistë i shqetëson mundësia se një parti radikale nacionaliste serbe është duke u forcuar ndjeshëm dhe mund të arrijë të fitojë në zgjedhjet e qershorit, gjë që do t’i hapte rrugën retorikës së vjetër për Kosovën. Kryeredaktori i Radio-Televizionit B92, Veran Matiç, tha të enjten në Institutin amerikan të Paqes se kryetari i Partisë Radikale serbe, Tomislav Nikolic, ka të ngjarë të fitojë në zgjedhjet presidenciale të 13 qershorit. Radikalët, dikur aleatë me Sllobodan Millosheviçit, ishin ata që u paraqitën më mirë në zgjedhjet parlamentare të dhjetorit, duke fituar 25 përqind të votave. Por megjithë rezultatet e tyre të mira, Radikalët janë në opozitë dhe nuk bëjnë pjesë në koalicionin e ri qeveritar të reformistëve të moderuar të kryesuar nga ish Presidenti i Jugosllavisë, Vojislav Koshtunica. Analisti politik, Obrad Kesic, është dakord se zoti Nikolic ka të ngjarë të zgjidhet president, ndoshta edhe në raundin e parë të zgjedhjeve. Ai thotë se Radikalët kanë mbështetjen e popullit të diziluzionuar me rezultatet e pamjaftueshme të refomave 3-vjeçare dhe që është kundër kërkesave të përsëritura të perëndimit që Sërbia të bëjë më shumë për të kompensuar luftrat e njëpasnjëshme të Jugosllavisë. Zoti Kesiç nuk është i mendimit se fitorja e Tomislav Nikoliçit do të ishte shkatërrimtare. Por Veran Matiç i Radio-Televizionit B92 në Beograd, thotë se qeveria e Koshtunicës do të bjerë, në qoftë se zoti Nikoliç zgjidhet president. Një analist tjetër politik, Damian Krnjeviç-Miskoviç, kreyredaktor i revistës National Interest në Uashington, beson se qeveria e tanishme do të qendrojë në pushtet edhe në qoftë se Tomislav Nikoliçi zgjidhet president. Ai thotë se është në interesin e të gjitha partive që marrin pjesë në qeveri dhe të partisë socialiste që e mbështet atë edhe pse është jashtë qeverisë që ajo të mos shpërbëhet, pasi socialistët e kanë të qartë se po humbasin me shumë shpejtësi popullaritetin. Por Veran Matiç është pesimist për të ardhmen e Serbisë. Ai thotë se vendi po shkon gjithnjë e më tepër drejt izolimit dhe pa një vizion të qartë për të ardhmen. Zotin Matiç e shqetëson edhe statusi i pazgjidhur i Kosovës që i hap rrugë retorikës së vjetër, ndërkohë që janë shtuar prirjet për shkëputje edhe në pjesë të tjera të Serbisë. //kk//